Mihál, Jozef, podpredseda vlády a minister práce, sociálnych vecí a rodiny SR (2010-09-09):
Ďakujem. Vážený pán predsedajúci, vážené panie poslankyne, vážení páni poslanci, vážení prítomní, vládny návrh zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov a tak ďalej, sa predkladá najmä z dôvodu potreby realizácie novej legislatívnej úpravy, a to zavedenia nového príspevku, ktorý nájdete v návrhu zákona pod § 50j. Ide o príspevok na zmierňovanie následkov povodní, živelných situácií a zároveň na prevenciu pred takýmito udalosťami pre budúcnosť. Účelom tohto opatrenia je podporiť obce, podporiť samosprávne kraje, podporiť právnické osoby, ktorých zriaďovateľom je obec alebo samosprávny kraj, ďalej, podporiť štátne podniky Hydromeliorácie, Vodohospodárska výstavba, aby mohli za účelom likvidácie následkov povodní a za účelom prevencie pred prípadnými ďalšími ničivými udalosťami a živelnými pohromami vykonávať preventívne opatrenia s tým, že si budú môcť zamestnať ľudí z evidencie úradov práce, ktorí sú nezamestnaní a sú v evidencii najmenej 3 mesiace. Výhodou tohto príspevku pre tieto subjekty, napr. pre obce, je to, že schéma financovania je veľmi výhodná pre takýchto zamestnávateľov, napr. pre obce, pretože z celkových mzdových nákladov stačí zamestnávateľovi prefinancovať 5 %, 85 % mzdových nákladov prefinancuje Európsky sociálny fond, 10 % je prefinancovaných zo štátneho rozpočtu. Pre lepšiu názornosť znamená to, ak si obec zamestná pracovníka na minimálnu mzdu na plný úväzok v pracovnom pomere, platia sa odvody, tak minimálna mzda je 307,7 plus odvody, ktoré platí zamestnávateľ, spolu je to približne 416 eur ako cena práce alebo teda mzdové náklady. Obci postačí 5 %, to znamená 20,8 eura. A za túto sumu si vlastne zamestná zamestnanca na plný úväzok na dobu 6 mesiacov. Zvyšok dostane z Európskeho sociálneho fondu a zo štátneho rozpočtu. Tento príspevok, ako sa ukazuje v praxi, bude zrejme veľmi vítaný a žiadaný. Už máme veľmi veľa ohlasov. Pýtajú sa nás hlavne starostovia obcí, kedy to bude, ako to bude, žiadajú detaily. Pripravujeme sa, samozrejme, na to a očakávame, že po schválení zákona vami v Národnej rade a po zverejnení v Zbierke bude navrhovaná účinnosť tohto opatrenia, to znamená, už koncom septembra budú môcť obce, kraje a tak ďalej čerpať peniaze a zamestnávať si ľudí. Očakávame, predpokladáme v tomto roku zamestnanie približne 500 takýchto pracovníkov, na budúci rok odhadujeme okolo 5 000 vytvorených pracovných miest, za týmto účelom, máme, samozrejme, na to v rozpočte pripravené príslušné finančné prostriedky. Návrh zákona zároveň obsahuje aj niektoré ďalšie opatrenia, napr. navrhuje sa upravenie kompetencií Ústredia práce, sociálnych vecí a rodiny a jednotlivých úradov práce, sociálnych vecí a rodiny vo vzťahu k realizácii projektov a programov, ďalej sa napr. navrhuje ustanoviť rozsah absolventskej praxe na minimálne 3 mesiace. Dôvod je, aby toto opatrenie, absolventská prax dávala reálny zmysel. Stretli sme sa v praxi s tým, že niektoré firmy absolventov doslova zneužívali tým, že ich zamestnali len na veľmi krátku dobu. A potom takéto zamestnávanie, takáto absolventská prax jednoducho zmysel nedáva. Ďalej navrhujeme vypustiť niektoré aktívne opatrenia na trhu práce z dôvodu nízkej miery ich využívania. A konkrétne navrhujeme vypustiť dva príspevky, príspevok na podporu zamestnávania absolventov, vzdelávania a prípravy pre trh práce (§ 51a). Dôvod, tento príspevok sa vôbec, ale vôbec nevyužíva. Za celú dobu jeho existencie ho nevyužil žiadny uchádzač, nula, čistá nula. A ďalej navrhujeme aj zrušiť príspevok na presťahovanie za prácou (§ 53a), a to z dôvodu jeho nízkeho využívania. Tento príspevok využívalo v priemere 40 uchádzačov ročne. Ďalej, meníme nastavenie v § 54, kde ide o pilotné projekty. Stretli sme sa totižto v praxi s tým, že tieto pilotné projekty podľa § 54 boli zneužívané, neplnil sa účel. Myslím si, že za exemplárny príklad slúžia pilotné sociálne podniky, čo, dúfam, netreba ďalej komentovať. Ja osobne som navštívil niekoľko úradov práce za tých niekoľko týždňov, čo som vo funkcii. A stretol som sa osobne s ďalšími prípadmi, síce nie tak finančne náročného projektovania, ako boli pilotné sociálne projekty, ale predsa len s tým, že prostriedky z Európskeho sociálneho fondu a, samozrejme, aj štátneho rozpočtu sa míňajú neúčelne, pod zámienkou pilotných projektov. Ďalej chceme napr. zosúladiť zadávanie zákazky a odoberanie výrobkov ako náhradné plnenie povinnosti zamestnávať občanov so zdravotným postihnutím. Takisto ide o spresnenie. Dochádzalo tam k určitým zneužívaniam doterajšieho zákona. Čiže chceme, aby to plnilo svoj účel. Napokon si dovolím ešte spomenúť, že navrhujeme predĺžiť až do konca roku 2011 účinnosť príspevku v § 50d zákona, t. j. príspevku na podporu udržania zamestnanosti. To je príspevok, ktorý dostane zamestnanec a zamestnávateľ na úhradu časti odvodov v prípade, že zamestnanec je na 60 % priemernej mzdy doma (tzv. prestoje). Tento príspevok mal pôvodne končiť koncom roka 2010, navrhujeme posunúť ho ešte do roku 2011. Ďakujem za pozornosť a verím, že tento návrh zákona podporíte.